24 timers læsning - det er skemaets eneste punkt for eleverne på Søndergade Skole i Brønderslev torsdag. Her er der arrangeret et såkaldt læsemaraton, men eleverne har ikke haft snuden i bøgerne hele dagen. Torsdag formiddag var de til foredrag med den kontroversielle digter Yahya Hassan. - Ord er mit udtryk, og det er den måde, jeg får mine tanker ud, og hvis jeg ikke havde det, ville jeg ikke vide, hvordan jeg skulle fortælle det, jeg havde på sinde, siger digteren Yahya Hassan. Skolens ældste børn fortsætter læsningen hele natten. Ud over at læsemaratonet skal få børnene til at læse mere, er der også en mere jordnær grund til, at de skal læse i et døgn. - Det er jo fordi, vi også gerne vil slå en rekord eller i hvert fald få vores event med i Børnenes Rekordbog, siger arrangør og lærer fra Søndergade Skole, Marianne Hundebøl. Flere lokale butikker har støttet op om projektet med forskellige sponsorater ligesom forældre, bedsteforældre og lignende har hjulpet eleverne, så de samtidig kan tjene penge til klassekassen.

Opsummering:
Der er læsning i døgndrift på skoleskemaet på Søndergade Skole i Brønderslev torsdag.